Document ID: 32014L0078

Title and Content:
ΕΚΤΕΛΕΣΤΙΚΉ ΟΔΗΓΊΑ 2014/78/ΕΕ ΤΗΣ ΕΠΙΤΡΟΠΉΣ της 17ης Ιουνίου 2014 για τροποποίηση των παραρτημάτων I, II, ΙΙΙ, IV και V της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 14 παράγραφος 2 στοιχεία γ) και δ), Κατόπιν διαβουλεύσεων με τα οικεία κράτη μέλη, Εκτιμώντας τα ακόλουθα: (1) Λόγω των αυξημένων διεθνών εμπορικών ανταλλαγών και για να προστατευθούν τα φυτά, τα φυτικά προϊόντα και άλλα αντικείμενα, δικαιολογείται από τεχνική άποψη, σύμφωνα με τον συγκεκριμένο φυτοϋγειονομικό κίνδυνο, να προστεθούν οι επιβλαβείς οργανισμοί Agrilus anxius Gory και Anthonomus eugenii Cano στο κεφάλαιο I του μέρους A του παραρτήματος I της οδηγίας 2000/29/EΚ. (2) Για να προστατευθούν η παραγωγή και το εμπόριο των φυτών, των φυτικών προϊόντων και άλλων αντικειμένων, δικαιολογείται από τεχνική άποψη, σύμφωνα με τον συγκεκριμένο φυτοϋγειονομικό κίνδυνο, να διαγραφούν οι επιβλαβείς οργανισμοί Agrilus planipennis Fairmaire, Citrus greening bacterium και Diaphorina citri Kuway από το κεφάλαιο I του μέρους A του παραρτήματος II της οδηγίας 2000/29/EΚ και να προστεθούν στο τμήμα I του μέρους A του παραρτήματος I της οδηγίας 2000/29/EΚ. (3) Η παρουσία των επιβλαβών οργανισμών Bursaphelenchus xylophilus (Steiner and Bührer) Nickle et al. και Trioza erytreae Del Guercio θέτει έναν μη αποδεκτό κίνδυνο για την παραγωγή και το εμπόριο των φυτών, των φυτικών προϊόντων και άλλων αντικειμένων. Επομένως, δικαιολογείται από τεχνική άποψη, σύμφωνα με τον συγκεκριμένο φυτοϋγειονομικό κίνδυνο, να μεταφερθούν οι εν λόγω επιβλαβείς οργανισμοί από το παράρτημα II της οδηγίας 2000/29/EΚ στο παράρτημα I αυτής. Πληροφορίες που υποβλήθηκαν από την Πορτογαλία δείχνουν ότι οι εν λόγω επιβλαβείς οργανισμοί είναι πλέον γνωστό ότι έχει διαπιστωθεί η παρουσία τους στο εσωτερικό της Ένωσης. Επομένως, θα πρέπει να προστεθούν στο κεφάλαιο IΙ του μέρους A του παραρτήματος I της οδηγίας 2000/29/EΚ. (4) Δικαιολογείται από τεχνική άποψη, σύμφωνα με τον συγκεκριμένο φυτοϋγειονομικό κίνδυνο, να διαγραφεί ο επιβλαβής οργανισμός Monilinia fructicola (Winter) Honey από το κεφάλαιο I του μέρους A του παραρτήματος I και ο Ciborinia camelliae Kohn από το κεφάλαιο I του μέρους A του παραρτήματος II της οδηγίας 2000/29/EΚ, δεδομένου ότι οι εν λόγω επιβλαβείς οργανισμοί έχουν εξαπλωθεί και έχουν εδραιωθεί σε μεγάλο μέρος της Ένωσης και δεν είναι εφικτή η λήψη μέτρων για την εξάλειψή τους ή για τον περιορισμό της περαιτέρω εξάπλωσής τους. (5) Δικαιολογείται από τεχνική άποψη, σύμφωνα με τον συγκεκριμένο φυτοϋγειονομικό κίνδυνο, να διαγραφεί ο επιβλαβής οργανισμός Citrus vein enation woody gall από το κεφάλαιο IΙ του μέρους A του παραρτήματος II της οδηγίας 2000/29/EΚ δεδομένου του χαμηλού του αντικτύπου. (6) Ορισμένα φυτά, φυτικά προϊόντα και άλλα αντικείμενα είναι πιθανόν ξενιστές των ακόλουθων επιβλαβών οργανισμών Agrilus anxius Gory, Agrilus planipennis Fairmaire, Amauromyza maculosa (Malloch), Anthonomus eugenii Cano, Bemisia tabaci Genn. (μη ευρωπαϊκοί πληθυσμοί), Bursaphelenchus xylophilus (Steiner and Bührer) Nickle et al., Citrus greening bacterium, Diaphorina citri Kuway, Ditylenchus dipsaci (Kühn) Filipjev, Helicoverpa armigera (Hübner), Liriomyza huidobrensis (Blanchard), Liriomyza sativae (Blanchard), Liriomyza trifolii (Burgess), Spodoptera eridania (Cramer), Spodoptera frugiperda Smith, Spodoptera litura (Fabricius), Spodoptera littoralis (Boisd.) και Trioza erytreae Del Guercio, οι οποίοι περιλαμβάνονται ή πρόκειται να περιληφθούν στο μέρος Α των παραρτημάτων Ι ή ΙΙ της οδηγίας 2000/29/EΚ. Οι εξελίξεις στην επιστημονική και τεχνική γνώση δείχνουν ότι οι ειδικές απαιτήσεις που ορίζονται στο μέρος Α του παραρτήματος IV της οδηγίας 2000/29/EΚ είναι ανεπαρκείς για να περιορίσουν σε αποδεκτό επίπεδο τον φυτοϋγειονομικό κίνδυνο που προκαλείται από την εισαγωγή των εν λόγω φυτών, φυτικών προϊόντων και άλλων αντικειμένων στην Ένωση, καθώς και την διακίνησή τους στο εσωτερικό αυτής. Επομένως είναι απαραίτητο να τροποποιηθούν οι εν λόγω ειδικές απαιτήσεις και να προστεθούν πρόσθετες ειδικές απαιτήσεις. Στην περίπτωση του οργανισμού Bursaphelenchus xylophilus (Steiner and Bührer) Nickle et al. οι ειδικές απαιτήσεις που ορίζονται στο κεφάλαιο Ι του μέρους Α του παραρτήματος IV της οδηγίας 2000/29/EΚ θα πρέπει επίσης να τροποποιηθούν ώστε να ευθυγραμμιστούν με τους κανόνες της Ένωσης, όσον αφορά την εσωτερική κυκλοφορία, έναντι του εν λόγω επιβλαβούς οργανισμού. (7) Όσον αφορά ορισμένα φυτά, φυτικά προϊόντα και άλλα αντικείμενα που δεν περιλαμβάνονται στο μέρος Α του παραρτήματος ΙV της οδηγίας 2000/29/ΕΚ, οι εξελίξεις των επιστημονικών και τεχνικών γνώσεων δείχνουν ότι η εισαγωγή τους στην Ένωση και η διακίνησή τους στο εσωτερικό της Ένωσης μπορεί να αποτελέσει απαράδεκτο φυτοϋγειονομικό κίνδυνο λόγω της πιθανότητας να είναι ξενιστές των επιβλαβών οργανισμών που αναφέρονται στην αιτιολογική σκέψη 6. Ως εκ τούτου, τα εν λόγω φυτά, φυτικά προϊόντα και άλλα αντικείμενα πρέπει να περιληφθούν στο μέρος Α του παραρτήματος IV. (8) Επιπλέον, τα φυτά, φυτικά προϊόντα ή άλλα αντικείμενα που αναφέρονται στην αιτιολογική σκέψη 6 πρέπει να υπόκεινται σε φυτοϋγειονομικό έλεγχο πριν να εισαχθούν ή να διακινηθούν εντός της Ένωσης. Συνεπώς, τα εν λόγω φυτά, φυτικά προϊόντα και άλλα αντικείμενα πρέπει να περιλαμβάνονται στα μέρη Α και Β του παραρτήματος V της οδηγίας 2000/29/ΕΚ. (9) Συχνοί έλεγχοι κατά την εισαγωγή Manihot esculenta Crantz, Limnophila L. και Eryngium L., και Capsicum L. κατέδειξαν ότι τα φύλλα Manihot esculenta Crantz, τα φυλλώδη λαχανικά Limnophila L. και Eryngium L[.,] και οι καρποί Capsicum L. είναι πιθανό να είναι ξενιστές των επιβλαβών οργανισμών που περιλαμβάνονται στα παραρτήματα Ι και ΙΙ της οδηγίας 2000/29/ΕΚ. Συνεπώς, τα εν λόγω φυτά πρέπει να υποβάλλονται σε φυτοϋγειονομικό έλεγχο πριν εισαχθούν στην Ένωση και η εισαγωγή τους θα πρέπει να επιτρέπεται μόνο εάν συνοδεύονται από πιστοποιητικό φυτοϋγείας. Κατά συνέπεια, πρέπει να περιληφθούν στο κεφάλαιο Ι του μέρους Β του παραρτήματος V. (10) Λαμβανομένου υπόψη του αναθεωρημένου Διεθνούς Προτύπου Φυτοϋγειονομικών Μέτρων του FAO αριθ. 15 «Κανονισμός των ξύλινων μέσων συσκευασίας στο διεθνές εμπόριο», θεωρείται ότι η τρέχουσα προσέγγιση στην οδηγία 2000/29/ΕΚ να επιβάλλονται διαφορετικές απαιτήσεις, ανάλογα με το αν τα ξύλινα μέσα συσκευασίας είναι σε χρήση ή όχι θα πρέπει να εγκαταλειφθεί, δεδομένου ότι αυτή η προσέγγιση δεν είναι πλέον δικαιολογημένη από τεχνική άποψη. Επομένως το κεφάλαιο Ι του μέρους Α του παραρτήματος ΙV της οδηγίας 2000/29/ΕΚ θα πρέπει να τροποποιηθεί αναλόγως. (11) Ομοίως, ξυλεία που χρησιμοποιείται για τη σφήνωση ή την υποστήριξη όλων των τύπων φορτίου πρέπει να θεωρείται ως τύπος ξύλινου μέσου συσκευασίας σύμφωνα με τους ορισμούς που περιλαμβάνονται στο Διεθνές Πρότυπο Φυτοϋγειονομικών Μέτρων αριθ. 15, δεδομένου ότι δεν υπάρχει πλέον τεχνική αιτιολόγηση για τη ρύθμισή της ξεχωριστά από άλλα είδη ξύλινων μέσων συσκευασίας. Το κεφάλαιο Ι του μέρους Α του παραρτήματος ΙV της οδηγίας 2000/29/ΕΚ θα πρέπει να τροποποιηθεί ανάλογα. (12) Θεωρείται ότι η διατύπωση των φυτοϋγειονομικών απαιτήσεων βάσει της θερμικής μεταχείρισης της ξυλείας και του μεμονωμένου φλοιού θα πρέπει να τροποποιηθεί ώστε να αποσαφηνιστεί ότι η ζητούμενη διάρκεια της θέρμανσης αναφέρεται σε συνεχή λεπτά και ότι η ζητούμενη θερμοκρασία πρέπει να επιτευχθεί σε ολόκληρη τη διατομή (profil) του ξύλου ή του μεμονωμένου φλοιού προκειμένου να επιτευχθεί η επιτυχής εξάλειψη των υπαρχόντων στο ξύλο επιβλαβών οργανισμών. Επομένως, το κεφάλαιο Ι του μέρους Α του παραρτήματος ΙV της οδηγίας 2000/29/ΕΚ θα πρέπει να τροποποιηθεί αναλόγως. (13) Οι κωδικοί ΣΟ (CN-codes) για την ξυλεία κωνοφόρων πρέπει να επικαιροποιηθούν στο μέρος Β του παραρτήματος V της οδηγίας 2000/29/ΕΚ, ώστε να καλύπτουν ξυλεία κωνοφόρων με πάχος που δεν υπερβαίνει τα 6 mm, η οποία, σύμφωνα με μια πρόσφατη ανάλυση κινδύνου επιβλαβούς οργανισμού, αποτελεί επίσης κίνδυνο για την εισαγωγή του Bursaphelenchus xylophilus (Steiner και Βόhrer) Nickle et al. (14) Τα ονόματα των Pseudomonas solanacearum (Smith) Smith, Lycopersicon lycopersicum (L.) Karsten ex Farw. και citrus greening bacterium πρέπει να τροποποιηθούν σύμφωνα με την αναθεωρημένη επιστημονική ονομασία των εν λόγω οργανισμών. Ο οργανισμός Pseudomonas solanacearum (Smith) Smith θα πρέπει να αναφέρεται ως Ralstonia solanacearum (Smith) Yabuuchi et al.. Lycopersicon lycopersicum (L.) Karsten ex Farw θα πρέπει να αναφέρεται ως Solanum lycopersicum L.. Το Citrus greening bacterium θα πρέπει να αναφέρεται ως Candidatus Liberibacter spp., παθογόνος παράγοντας της νόσου Huanglongbing του πρασινίσματος των εσπεριδοειδών. (15) Η οδηγία 2007/33/ΕΚ του Συμβουλίου (2) καθορίζει τα μέτρα που πρέπει να λαμβάνονται κατά των ευρωπαϊκών πληθυσμών των κυστογόνων νηματωδών της πατάτας [Globodera pallida (Stone) Behrens και Globodera rostochiensis (Wollenweber) Behrens] με σκοπό τον προσδιορισμό της διασποράς τους, την πρόληψη της εξάπλωσής τους και τον έλεγχό τους. Οι ισχύουσες διατάξεις της οδηγίας 2000/29/ΕΚ που αφορούν τους κυστογόνους νηματώδεις της πατάτας [Globodera pallida (Stone) Behrens και Globodera rostochiensis (Wollenweber) Behrens] πρέπει να επικαιροποιηθούν ώστε να ευθυγραμμιστούν με τις απαιτήσεις της οδηγίας 2007/33/ΕΚ. Τα παραρτήματα IV και V της οδηγίας 2000/29/ΕΚ θα πρέπει επομένως να τροποποιηθούν αναλόγως. (16) Με τον κανονισμό (ΕΚ) αριθ. 690/2008 της Επιτροπής (3), ορισμένες ζώνες αναγνωρίζονται ως προστατευόμενες ζώνες σε σχέση με διάφορους επιβλαβείς οργανισμούς. Ο κανονισμός (ΕΚ) αριθ. 690/2008 έχει τροποποιηθεί για να ληφθούν υπόψη οι πλέον πρόσφατες εξελίξεις όσον αφορά τις προστατευόμενες ζώνες εντός της Ένωσης, καθώς και οι ακόλουθοι επιβλαβείς οργανισμοί: ιός Citrus tristeza (ευρωπαϊκά στελέχη), Erwinia amylovora (Burr.) Winsl. et al. και της χρυσίζουσας ερυθρίασης της αμπέλου MLO. Ως εκ τούτου, είναι αναγκαίο να τροποποιηθούν τα παραρτήματα Ι έως V της οδηγίας 2000/29/ΕΚ αναλόγως, ώστε να εξασφαλίζεται ότι οι απαιτήσεις σχετικά με τις προστατευόμενες ζώνες όσον αφορά τους αντίστοιχους επιβλαβείς οργανισμούς παρουσιάζουν συνοχή. (17) Επιπλέον, πολλές περιοχές στο εσωτερικό της Ένωσης, οι οποίες αναγνωρίστηκαν ως προστατευόμενες ζώνες όσον αφορά ορισμένους επιβλαβείς οργανισμούς, δεν πληρούν πλέον τις απαιτήσεις, διότι οι εν λόγω επιβλαβείς οργανισμοί είναι τώρα εδραιωμένοι εκεί. Οι περιοχές αυτές είναι οι ακόλουθες: οι αυτόνομες κοινότητες Castilla La Mancha, Murcia, Navarra και La Rioja, και η Comarca της κοινότητας Calatayud (Aragon) και η επαρχία της Guipuzcoa (Χώρα των Βάσκων) (Ισπανία), Friuli [-]Venezia Giulia και η επαρχία Sondrio (Λομβαρδία) (Ιταλία), οι κοινότητες Ohrady, Topoľníky και Trhová Hradská (Σλοβακία) όσον αφορά τον Erwinia amylovora (Burr.). Winsl. et al., οι Περιφερειακές Ενότητες Αργολίδας και Χανίων (Ελλάδα), η Κορσική (Γαλλία) και το Algarve (Πορτογαλία) όσον αφορά τον ιό Citrus tristeza (ευρωπαϊκά στελέχη). Το μέρος B του παραρτήματος II, το μέρος B του παραρτήματος III και το μέρος Β του παραρτήματος IV της οδηγίας 2000/29/ΕΚ πρέπει να τροποποιηθούν αναλόγως. (18) Προκειμένου να προστατευθεί η παραγωγή και η εμπορία φυτών, φυτικών προϊόντων και άλλων αντικειμένων, δικαιολογείται από τεχνική άποψη, σύμφωνα με τον συγκεκριμένο φυτοϋγειονομικό κίνδυνο, να προστεθούν οι επιβλαβείς οργανισμοί Dryocosmus kuriphilus Yasumatsu και Thaumatopoea processionea. L στο μέρος Β του παραρτήματος Ι της οδηγίας 2000/29/ΕΚ. (19) Από πληροφορίες που διαβίβασαν η Ιρλανδία, η Πορτογαλία και το Ηνωμένο Βασίλειο προκύπτει ότι οι επικράτειες αυτών των χωρών είναι απαλλαγμένες από Dryocosmus kuriphilus Yasumatsu και ότι οι εν λόγω επικράτειες πληρούν τους όρους που προβλέπονται στο άρθρο 2 παράγραφος 1 σημείο η) της οδηγίας 2000/29/ΕΚ για την θέσπιση προστατευόμενης ζώνης σε σχέση με τον συγκεκριμένο επιβλαβή οργανισμό. Το μέρος Β του παραρτήματος Ι και το μέρος Β του παραρτήματος IV της οδηγίας 2000/29/ΕΚ θα πρέπει να τροποποιηθούν αναλόγως. Ομοίως, το μέρος Β του παραρτήματος IV και το μέρος Α του παραρτήματος V της οδηγίας 2000/29/ΕΚ θα πρέπει να τροποποιηθούν ώστε να καθιερωθούν απαιτήσεις για τη διακίνηση ορισμένων φυτών, φυτικών προϊόντων και άλλων αντικειμένων προς τις προστατευόμενες ζώνες. (20) Από πληροφορίες που διαβίβασαν η Ιρλανδία και το Ηνωμένο Βασίλειο προκύπτει ότι το επικράτεια της Ιρλανδίας και μέρος της επικράτειας του Ηνωμένου Βασιλείου είναι απαλλαγμένα από τον οργανισμό Thaumatopoea processionea L. και ότι οι εν λόγω περιοχές πληρούν τους όρους που προβλέπονται στο άρθρο 2 παράγραφος 1 σημείο η) της οδηγίας 2000/29/ΕΚ για την θέσπιση προστατευόμενης ζώνης σε σχέση με τον συγκεκριμένο επιβλαβή οργανισμό. Το μέρος Β του παραρτήματος Ι και μέρος Β του παραρτήματος IV της οδηγίας 2000/29/ΕΚ θα πρέπει να τροποποιηθούν αναλόγως. Ομοίως, το μέρος Β του παραρτήματος IV και το μέρος Α του παραρτήματος V της οδηγίας 2000/29/ΕΚ θα πρέπει να τροποποιηθούν, ώστε να καθιερωθούν απαιτήσεις για τη διακίνηση ορισμένων φυτών, φυτικών προϊόντων και άλλων αντικειμένων προς τις προστατευόμενες ζώνες. (21) Από μια πρόσφατη ανάλυση φυτοϋγειονομικού κινδύνου που πραγματοποιήθηκε από τη Γαλλία προκύπτει ότι ο οργανισμός Ips amitinus Eichhof δεν παρουσιάζει μη αποδεκτό φυτοϋγειονομικό κίνδυνο στην Κορσική (Γαλλία). Η Κορσική, κατά συνέπεια, θα πρέπει να αφαιρεθεί από τον κατάλογο των προστατευόμενων ζωνών όσον αφορά τον εν λόγω επιβλαβή οργανισμό. Το μέρος Β του παραρτήματος II, και το μέρος Β του παραρτήματος IV της οδηγίας 2000/29/ΕΚ θα πρέπει να τροποποιηθούν αναλόγως. (22) Από πληροφορίες που διαβίβασε το Ηνωμένο Βασίλειο προκύπτει ότι ο επιβλαβής οργανισμός Cryphonectria parasitica (Murrill) Barr δεν είναι παρών στη Νήσο του Μαν, και ότι η Νήσος του Μαν πληροί τους όρους που προβλέπονται στο άρθρο 2 παράγραφος 1 σημείο η) της οδηγίας 2000/29/ΕΚ για την θέσπιση προστατευόμενης ζώνης σε σχέση με τον συγκεκριμένο επιβλαβή οργανισμό. Το μέρος Β του παραρτήματος II και το μέρος Β του παραρτήματος IV της οδηγίας 2000/29/ΕΚ θα πρέπει να τροποποιηθούν αναλόγως. (23) Μια πρόσφατη ανάλυση φυτοϋγειονομικού κινδύνου δείχνει ότι οι υφιστάμενες απαιτήσεις για την εισαγωγή και την διακίνηση εντός ορισμένων προστατευόμενων ζωνών φυτών, φυτικών προϊόντων και άλλων αντικειμένων σε σχέση με τον επιβλαβή οργανισμό Cryphonectria parasitica (Murrill) Barr είναι ανεπαρκείς για τη μείωση του εν λόγω φυτοϋγειονομικού κινδύνου σε αποδεκτά επίπεδα. Οι εν λόγω απαιτήσεις θα πρέπει να επικαιροποιηθούν. Το μέρος Β του παραρτήματος ΙΙ, το μέρος Β του παραρτήματος IV, το κεφάλαιο ΙΙ του μέρους Α του παραρτήματος V και το κεφάλαιο ΙΙ του μέρους Β του παραρτήματος V της οδηγίας 2000/29/ΕΚ πρέπει να τροποποιηθούν αναλόγως. (24) Από πληροφορίες που διαβίβασαν η Γαλλία και η Ιταλία, προκύπτει ότι η Πικαρδία (Département de l'Aisne), η Ile de France (δήμοι Citry, Nanteuil-sur-Marne και Saâcy-sur-Marne) και η Απουλία είναι απαλλαγμένες από τον οργανισμό Grapevine flavescence dorée MLO (χρυσίζουσα ερυθρίαση της αμπέλου MLO) και πληρούν τους όρους που προβλέπονται στο άρθρο 2 παράγραφος 1 σημείο η) της οδηγίας 2000/29/ΕΚ για την θέσπιση προστατευόμενης ζώνης όσον αφορά τον συγκεκριμένο επιβλαβή οργανισμό. Το μέρος Β του παραρτήματος II και το μέρος Β του παραρτήματος IV της οδηγίας 2000/29/ΕΚ θα πρέπει να τροποποιηθούν αναλόγως. (25) Από πληροφορίες που διαβίβασε η Ελβετία φαίνεται ότι η Ελβετία (με εξαίρεση το καντόνι του Ticino και την κοιλάδα Misox) είναι απαλλαγμένη από τον οργανισμό Grapevine flavescence dorée MLO (χρυσίζουσα ερυθρίαση της αμπέλου MLO). Είναι, επομένως, σκόπιμο να περιληφθεί η Ελβετία (με εξαίρεση το καντόνι του Ticino και την κοιλάδα Misox) ως περιοχή από όπου τα φυτά Vitis L., επιτρέπεται να εισάγονται σε προστατευόμενες περιοχές όσον αφορά τον εν λόγω οργανισμό. Το μέρος Β του παραρτήματος IV της οδηγίας 2000/29/ΕΚ θα πρέπει να τροποποιηθεί αναλόγως. (26) Κατά συνέπεια, θα πρέπει να τροποποιηθεί αναλόγως η οδηγία 2000/29/ΕΚ. (27) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα Ι, ΙΙ, ΙΙΙ, IV και V της οδηγίας 2000/29/ΕΚ τροποποιούνται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θεσπίζουν και δημοσιεύουν το αργότερο μέχρι τις 30 Σεπτεμβρίου 2014 τις αναγκαίες νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων. Εφαρμόζουν τις διατάξεις αυτές από την 1η Οκτωβρίου 2014. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. Άρθρο 3 Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 17 Ιουνίου 2014.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
2723
2442
371
3584
2449

EuroVoc IDs (Expanded): 2825
2723
2442
371
3584
2449

Dataset Source: meu

Split: test